<classify> Bodi ya Michezo ya Kubahatisha nchini GBT na Kampuni ya Murhandziwa Limited, ambayo imepewa leseni ya kuendesha Bahati Nasibu ya Taifa imetangaza Dar es Salaam jana kuwa tiketi zitaanza kuuzwa kuanzia Mei 21 saa 12 asubuhi.Mwenyekiti wa kampuni ya Gidani ambayo ni kampuni mama ya Murhandziwa, Profesa Bongani Aug Khumalo, alisema wakati umefika kwa wachezaji wa michezo ya kubahatisha nchini ambapo wataweza kushiriki katika michezo hii katika mazingira ya uendeshaji wa kitaalamu na weledi mkubwa ambao utawanufaisha wananchi watakaobahatika kujishindia zawadi na kubadilisha maisha yao.Alisema tiketi za kushiriki Bahati Nasibu zitauzwa kwa Sh 500 na zitapatikana kwa mawakala waliosambaa nchini kote na kwa njia ya mtandao na washiriki wa mchezo wa bahati nasibu ya taifa wanatakiwa kuwa na umri kuanzia miaka 18 na kuendelea.Droo ya kwanza kubwa ya mchezo huu itafanyika Mei 28 mwaka huu na droo nyingine zitakuwa zikifanyika kila siku ya Jumatano na Jumamosi, alisema Khumalo.Naye Mkurugenzi Mtendaji wa Bodi ya Michezo ya Kubahatisha Tanzania GBT Abbas Tarimba alisema ushiriki katika michezo ya Bahati Nasibu ya Taifa unachangia jitihada za Serikali za kuwainua wananchi wake kiuchumi na ndio maana kuna michezo hii na inaruhusiwa kuendeshwa nchini.Aidha, alisema mbali na kuwanufaisha washindi binafsi pia uwepo wa mchezo huo utatoa ajira zaidi ya 1,000 nchini ambazo ni za moja kwa moja na zisizo za moja kwa moja na kudai kuwa tayari wameajiri wafanyakazi 40 na idadi itaongezeka hadi 120, ambapo pia kutakuwepo na idadi kubwa ya mawakala wa kuuza tiketi nchini kote.  <topic>: michezo 